Haarukkaetiketti

Haarukkaetiketti on vakiintunut tapa käyttää haarukkaa.
Kun ruokailtaessa haarukkaa käytetään veitsen kanssa niin, että veitsellä leikataan ruokaa länsimaisessa ruokailutyylissä, on kaksi yleisesti käytössä olevaa haarukkaetikettiä. Eurooppalaisessa tyylissä haarukkaa pidetään vasemmassa ja veistä oikeassa kädessä koko ruokailun ajan, kun taas pohjoisamerikkalaisessa tyylissä, jota käytetään osittain myös Ranskassa, haarukkaa vaihdellaan vasemman ja oikean käden välillä. Ennen haarukan keksimistä ruoka oli tarkoitettu laitettavaksi suuhun oikealla kädellä (käyttäen lusikkaa, veistä tai sormia). Kun haarukka keksittiin, sitä pidettiin aluksi vasemmassa kädessä, kun ruokaa leikattiin, mutta se siirrettiin oikeaan käteen, kun sillä pantiin ruoka suuhun. Tämä tapa levisi Pohjois-Amerikkaan britannialaisten kolonialistien myötä, ja siitä tuli pohjoisamerikkalainen tyyli. Monet eurooppalaiset ovat omaksuneet nopeamman tyylin, jossa haarukka pysyy vasemmassa kädessä ja tämä tapa on nykyäänkin monessa eurooppalaisessa kulttuurissa.
Saksalainen tyyli.
Saksalaisessa tyylissä, jota kutsutaan myös eurooppalaiseksi tyyliksi sen ollessa valtatyyli suurimmassa osassa Eurooppaa, haarukkaa pidetään vasemmassa kädessä (piikit alaspäin) ja veistä oikeassa kädessä läpi ruokailun. Kun ruoka on paloiteltu, se viedään suuhun vasemmalla kädellä. Esimerkiksi perunoita, vihanneksia ja riisiä syötäessä veitsen lapetta käytetään siirtämään ruokaa haarukan selkään. Sekä haarukkaa että veistä pidetään läpi ruokailun kämmeniin tuettuna. Tyyliä kutsutaan toisinaan myös ”piilotetun varren tyyliksi”, koska kämmen peittää molempien aterimien varret ainakin osittain.
Ranskalainen tyyli.
Ranskalaisessa tyylissä haarukan piikit osoittavat alaspäin ja sitä pidetään vasemmassa kädessä. Tämä tehtiin vaakunan näyttämiseksi, mikä oli paikallinen tapa toisin kuin Saksassa ja Isossa-Britanniassa. Veistä pidetään oikeassa kädessä, mutta kun ruoka viedään suuhun, aterimet tulisi vaihtaa eri käsiin, kun veistä ei tarvita, siinä missä saksalaisessa tyylissä kädet pysyvät samoina. Leipää tarjoillaan aina, ja se voidaan asettaa suoraan pöytäliinalle. Muodollisessa tyylissä, jos kastiketta tarjoillaan aterian osana, on sallittua asettaa pieni pala leipää haarukkaan ja dipata sitä kastikkeeseen.
Pohjoisamerikkalainen tyyli.
Pohjoisamerikkalaisessa tyylissä, jota kutsutaan myös ”zig-zag-tyyliksi” tai ”haarukanvaihtotyyliksi”, ruokaa leikattaessa haarukka on vasemmassa ja veitsi oikeassa kädessä. Tässä vaiheessa haarukan piikit osoittavat alaspäin. Kun ruoka on leikattu ja se viedään suuhun, veitsi lasketaan tässä vaiheessa pois kädestä, lautasen reunalle ja haarukka siirretään oikeaan käteen ja sillä viedään ruoka suuhun. Tämän jälkeen haarukka siirretään takaisin vasempaan käteen ja veitsi otetaan uudelleen oikeaan käteen. Toisin kuin eurooppalaisessa tyylissä, jossa haarukan ja veitsen varret ovat kämmenten piilossa, pohjoisamerikkalaisessa tyylissä haarukkaa pidetään enemmän lusikkamaisesti, lyijykynämäisesti tai paljon niiden yhdistelmänä, kun se siirretään oikeaan käteen. Toisin sanoen haarukan kovera puoli osoittaa tällöin ylöspäin.
Kaakkoisaasialainen tyyli.
Kakkoisaasialaisessa tyylissä vasemmassa kädessä pidetään lähtökohtaisesti haarukkaa ja oikeassa kädessä lusikkaa. Tähän saattaa toisinaan kuitenkin olla poikkeuksia. Riisi ja keitot ovat usein osana ruokailua, joten lusikan käyttö on käytännöllistä näissä aterioissa. Lusikkaa käytetään lähtökohtaisesti ruoan pilkkomiseen, veistä käytetään harvoin. Ateriat on yleensä myös valmistettu niin, että ruoka on valmiiksi pilkottu pieniksi paloiksi. Tämä poistaa veitsen käytön tarpeen. Thaimaassa haarukkaa ei kuuluisi laittaa suuhun ollenkaan, vaan sillä siirretään ruokaa lusikkaan, jolla pannaan ruoka suuhun.